Broj: 711-I-366-M-30/18-02-10

Zagreb, 13. ožujka 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Stjepana Ivoša, općinskog načelnika Općine Martinska Ves,** na 1. sjednici, održanoj 13. ožujka 2018.g., daje sljedeće:

**MIŠLJENJE**

**Situacija u kojoj dužnosnik Stjepan Ivoš, općinski načelnik Općine Martinska Ves, kao naredbodavatelj u izvršenju Odluke Općinskog vijeća Općine Martinska Ves nalaže isplatu prigodne naknade-uskrsnice svojim roditeljima te svojoj punici, kao umirovljenicima koji imaju prebivalište na području Općine Martinska Ves, ne predstavlja povredu odredbi ZSSI-a.**

Obrazloženje

Zahtjev za davanjem mišljenja Povjerenstva podnio je dužnosnik Stjepan Ivoš, općinski načelnik Općine Martinska Ves. U knjigama ulazne pošte zahtjev je zaprimljen 14. veljače 2018.g. pod poslovnim brojem 711-U-614-M-30/18-01-1, povodom kojeg se vodi predmet broj: M-30/18.

Dužnosnik traži mišljenje Povjerenstva predstavlja li situacija u kojoj dužnosnik kao naredbodavatelj u izvršavanju proračuna Općine Martinska Ves nalaže isplatu prigodne naknade-uskrsnice i svojim roditeljima te svojoj punici kao umirovljenicima koji imaju prebivalište na području Općine Martinska Ves. Dužnosnik također pita predstavlja li isplata navedene naknade-uskrsnice članovima Općinskog vijeća Općine Martinska Ves, a koji su korisnici mirovine, povredu odredbi ZSSI-a.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika koji je ustrojilo i vodi Povjerenstvo utvrđeno je da je Stjepan Ivoš dužnost općinskog načelnika Općine Martinska Ves obnašao u mandatu 2013. – 2017.g., da istu dužnost obnaša i u mandatu 2017. – 2021.g. te je stoga povodom obnašanja navedene dužnosti obavezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženje mišljenje u roku od 15 dana od dana primitka zahtjeva.

Dana 31. siječnja 2018.g. Općinsko vijeće Općine Martinska Ves donijelo je Odluku, klasa: 402-08/18-01/14 urbroj: 2176/15-18-1, o isplati prigodne naknade-uskrsnice umirovljenicima i korisnicima zajamčene minimalne naknade koji imaju prebivalište na području Općine Martinska Ves. Prema navedenoj Odluci, visina naknade-uskrsnice ovisi o visini mirovine te iznosi od 100,00 kn do 250,00 kn, a korisnicima minimalne naknade-uskrsnice iznosi 250,00 kn, a isplatit će se iz sredstava Proračuna Općine Martinska Ves.

Sukladno članku 4. stavku 5. ZSSI-a, povezanim osobama u smislu tog Zakona smatraju se članovi obitelji dužnosnika definirani stavkom 2. istog članka, odnosno bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Prema navedenom, roditelji dužnosnika smatraju se povezanim osobama, **a punica dužnosnika mogla bi se smatrati osobom povezanom s dužnosnikom.**

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 6. stavkom 4. ZSSI-a propisano je da je dužnosnik dužan urediti javnu dužnost i svoje privatne poslove kako bi spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 11. stavkom 1. Odluke o izvršavanju Proračuna Općine Martinska Ves za 2018.g. propisano je da je naredbodavatelj za izvršavanje Proračuna u cijelosti općinski načelnik.

Povjerenstvo tumači da je Odluka Općinskog vijeća Općine Martinska Ves o isplati prigodne naknade-uskrsnice umirovljenicima i korisnicima zajamčene minimalne naknade koji imaju prebivalište na području Općine Martinska Ves akt predstavničkog tijela Općine, donesen u javnom interesu, u provedbi socijalne politike Općine, u korist određene kategorije građana koji imaju prebivalište na području Općine. Navedeni akt propisuje jednake uvjete za stjecanje prava na naknadu-uskrsnicu i ne utvrđuje iznimke, odnosno izuzeća od primjene.

Slijedom navedenog, Povjerenstvo je dalo mišljenje kao što je navedeno u izreci ovog akta.

U vezi s upitom dužnosnika, koji se odnosi na članove Općinskog vijeća Općine Martinska Ves, Povjerenstvo ističe da je člankom 3. ZSSI-a propisano tko se smatra dužnosnikom u smislu navedenog zakona, te je time određen krug osoba na koje se primjenjuju odredbe istog. Člankom 3. stavkom 2. ZSSI-a propisano je da se odredbe ZSSI-a primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske. Članovi općinskih vijeća nisu dužnosnici u smislu članka 3. ZSSI-a te se na navedenu kategoriju obnašatelja javnih dužnosti ne primjenjuju odredbe ZSSI-a.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Stjepan Ivoš, elektronička dostava
2. Objava na internetskoj stranici Povjerenstva
3. Pismohrana